# Estació de Pradell

Mapa sinòptic línia R15 :
Mapa Línia Ca6 :
Pradell és una estació de ferrocarril propietat d'adif situada al municipi de Pradell de la Teixeta, allunyada dels nuclis urbans de Pradell i la Torre de Fontaubella, a la comarca catalana del Priorat. L'estació es troba a la línia Reus-Casp i hi tenen parada trens regionals de la línia R15 de Rodalies de Catalunya i la línia Ca6, ambdues operades per Renfe Operadora.
L'any 2016 va registrar l'entrada de menys de 1.000 passatgers.

## Història

Aquesta estació, projectada inicialment per la Companyia dels Ferrocarrils Directes, va entrar en servei l'any 1890 quan va entrar en servei el tram construït per la Companyia dels Ferrocarrils de Tarragona a Barcelona i França (TBF) entre Reus i Marçà-Falset. Situada a la boca oest del llarg túnel de l'Argentera, la seva importància radicava en factors d'explotació, com a reguladora de la circulació del túnel, amb possibilitat d'encreuament dels combois.
Durant la batalla de l'Ebre al túnel de l'estació de Pradell hi va haver el tren-hospital número 20 de la Segona República Espanyola.
L'estació fou convertida administrativament en baixador el 1985. El mes de maig de 2008 Adif va anunciar que es licitaria la modernització de l'estació per augmentar la seguretat, eficàcia i fiabilitat de les instal·lacions. L'any 2011 hi havia uns 8 trens que feien parada a l'estació, l'edifici de viatgers es troba tancat i no hi ha personal.

## Edificis de l'estació

El conjunt d'edificis de l'estació consten d'un cos principal destinat a l'estació pròpiament dita, serveis, subestació elèctrica i annexes. L'edifici principal és de planta rectangular, bastit d'obra i maçoneria, arrebossades i pintades, amb planta baixa i un pis i cobert per teulada a quatre vessants, amb careners de teula vidriada. A la façana d'entrada hi ha una finestra i dues portes a la planta baixa i tres finestres al pis, destinat a habitatge, mentre que a la de les vies hi ha tres portes i tres finestres. Als paraments laterals s'obre una finestra per planta i al de ponent hi ha una cisterna. Sengles plaques metàl·liques duen el nom de l'estació.
Està inclòs en l'Inventari del Patrimoni Arquitectònic de Catalunya.

## Serveis ferroviaris

Serveis regionals de Rodalies de Catalunya :
| Procedència/Destinació | < | Línia | > | Procedència/Destinació |
| Móra la Nova Flix Riba-roja d'Ebre | Marçà-Falset | | Duesaigües-L'Argentera | Barcelona-Estació de França Barcelona-Sant Andreu Comtal |
| Casp Saragossa-Delicias | Marçà-Falset | | Duesaigües-L'Argentera | Barcelona-Estació de França Barcelona-Sant Andreu Comtal |

## Referències

* ↑ «Anuari estadístic DPTOP 2016. Transport per ferrocarril». Departament de Territori i Sostenibilitat. Arxivat de l'original el 2018-05-04. [Consulta: 9 setembre 2018].
* ↑ «Conegueu la línia R15». Generalitat de Catalunya. Arxivat de l'original el 2012-01-13. [Consulta: 23 febrer 2012].
* 1 2 3 «Estació del tren "Pradell de la Teixeta - Torre de Fontaubella"». Inventari del Patrimoni Arquitectònic de Catalunya. Direcció General del Patrimoni Cultural de la Generalitat de Catalunya. [Consulta: 19 desembre 2012].
* ↑ DDVV «Ferrocarril Reus-Móra la Nova-Casp». Anuari territorial de Catalunya, volum 2008. Institut d'Estudis Catalans, 2009, pàg. 120-121. [Consulta: 23 febrer 2012].
* ↑ Meseguer, Òscar «Una línia descendent». El Punt, 11029, 10-07-2011, pàg. 2-3. [Consulta: 23 febrer 2012].

## Vegeu també

* Xarxa ferroviària de Catalunya
* Renfe Operadora